ОБУЧЕНИЕ С ПОГЛЕД В БЪДЕЩЕТО

 За мен е от огромно значение изучаването на мениджмънт на сценичните изкуства. Още повече когато тази дисциплина е в преподавателската и управленска компетентност на експерт като доц. д-р Момчил Георгиев с разнопосочните му дейности като педагог и обучител, администратор и мениджър, публицист и музикален критик, преговарящ в социалния диалог и анализатор на културните процеси.

Познавам го още от 1986 година, когато той работеше в Министерството на културата – Главна дирекция „Международна културна дейност“, която оглавих през същата година. В дирекцията той се занимаваше с планиране, координация и анализ на международния културен обмен, като неговото звено бе първото изцяло компютризирано в цялата система на Министерството на културата. Под негово ръководство бяха създадени над 300 уникални компютърни програми за създаване и обработка на бази от данни за международната дейност, които бяха реализирани и внедрени в практиката със съдействието на Института по математика на Българската академия на науките. Така бе създадена модерна електронна информационна система въз основа на хардуер на великобританската компания ICL, която бе авангардна не само за Министерството на културата, но и изобщо в държавната администрация по онова време. Съчетанието на английската техника и българския софтуер дълго бяха образец на ползотворно сътрудничество във времената на първите „Правец“ и технологичното ембарго върху България.

Трайният му интерес, опитът, който набра и постиженията в електронната обработка и приложение на бази от данни, съвсем естествено доведоха до неговата следдипломна квалификация в Университета за национално и световно стопанство (Центърът за повишаване квалификацията на кадрите) през 1986-1988 г. Там той задълбочи познанията си и обогати аналитично-приложната страна на работата с информационни системи, като се дипломира и защити темата „Планиране и прогнозиране в международната културна дейност“. Като негов научен ръководител подчертавам значението на тези две години подготовка за неговото кариерно развитие и умелото боравене с теоретичните и практически аспекти на планирането, анализа и прогностиката в такава сложна и динамична сфера като международната културна дейност. Впоследствие много от постановките в дипломната му теза бяха внедрени в практиката на Министерството на културата и допринесоха за по-ефективното използване на новите технологии в работата на администрацията (по-конкретно в изработването на оперативни планове и отчети, в насочването на финасовите средства в приоритетни области, в ефективната координация на отделни прояви, фестивали и турнета, в подготвянето на анализи, справки и обосновани прогнози в международния обмен) и дори бяха възприети за пилотно приложение в други ведомства.

Опитът от първия му мандат в Министерството на културата бе от решаващо значение за избора му на следващите високи административни позиции, които той зае по-късно чрез конкурс в Националния център за музика и танц и Българското национално радио. Той успешно разработи и внедри през 1999 г. следващия информационен проект (този път базиран на новопоявилия се Интернет) – „Национална музикална борса“. Тя бе създадена от няколко модула на два езика (български и английски) – историческа част, в която със статии на капацитети като Николай Кауфман, Лъчезар Каранлъков и Йордан Рупчев бяха представени фолклорното ни наследство, класическите жанрове и поп и джаз музиката в България; справочна част с богата информация за музикалната инфраструктура у нас, медии, издания, поддържане на периодичен информационен бюлетин и форум и др.; и интерактивен модул, в който всеки български музикант или музикална организация, фестивал, конкурс, учебно заведение и др., можеше да се регистрира и да стане част от международния обмен чрез световната мрежа. Този информационен портал се радваше на голям интерес до 2005 г., когато Министерството на културата немотивирано прекрати годишната му финансова поддръжка. В него се бяха регистрирали стотици индивидуални инструменталисти, певци, композитори и диригенти, десетки организации с музикален профил и дейности, той беше истински мост на сътрудничество и обмен на информация за нашите музикални дейци.

Щастливо обстоятелство бе решението на доц. Георгиев да споделя своя вече огромен практически опит с младите хора. Той още през 1999 г. разработи учебна програма по „Музикален и медиен мениджмънт“ в Националната музикална академия – Катедра „Звуков дизайн“. Преподавателските му качества, международният му опит и умението да свързва теоретичното с приложното бързо му създадоха висока репутация и в следващите години той често бе канен за обучител в семинари, тренинги и уъркшопове, както и като гост-лектор в Пловдивския университет „Паисий Хилендарски“, Великотърновския университет „Кирил и Методий“ и Университета за национално и световно стопанство. Той разработи специални програми и над десет години преподаваше „Мениджмънт на сценичните изкуства“ в Музикалния и Театралния департаменти на Нов български университет. Високото качество на преподавателската му работа стана причина да бъде поканен на специализация по подготовка на съвременни учебни програми в културната област в Централно-европейския университет в Будапеща (откъдето той закупи и дари на библиотеката на НМА книги по мениджмънт на английски език).

Но неотклонната му задача през всичките тези години бе да развива тези дисциплини в Националната музикална академия. Поради това последва разработването на учебни планове за магистратура „Музикален бизнес“ съвместно с Международното бизнес училище в Ботевград в периода 2008-2012 г. (има вече примери на отлична кариера сред завършилите тази магистратура студенти). През 2013 година дисциплината „Управление на музикалните изкуства“ бе утвърдена като задължителен предмет в Теоретико-композиторския и диригентски факултет и като свободно избираем в Инструменталния факултет.

Създадената от доц. Георгиев магистратура по „Мениджмънт на музикалните индустрии“ през 2014 г. е педагогически, научен и приложен принос за развитието на теоретичните специалности в НМА. Благодарение на него като преподаватели бяха приобщени най-добрите специалисти в дадена научно-практическа област; програмата е балансирана в лекционния си и практически модули; тя е гъвкава и съобразена с модерните методи на преподаване и усвояване. Безспорно утвърждаването на тази магистратура и възможността тя да се акредитира с преподаване на английски език ще донесе още по-голям престиж на Националната музикална академия „Панчо Владигеров“ като висше учебно заведение с модерно обучение, ориентирано към пазара и нуждите на работодателите.

Професор д-р Захари Захариев - Университет за национално и световно стопанство